Unde ne-au adus ultimii 26 de ani de guvernare, la capitolul sănătate? Pe locul I în topul european al deceselor evitabile. Mai direct spus, 1 din 2 români moare cu zile, pentru că sistemul nu e în stare să-l salveze. Ce ne-a adus aici? Hoția și iresponsabilitatea criminală a celor care au fost la putere în toți anii ăștia.

Ce fac oamenii responsabili de dezastrul în care suntem, în aceste zile? Campanie electorală cu sănătatea noastră.

O să rezum în cele ce urmează scandalul transplantului de plămâni care v-a trecut sigur pe la urechi în ultimele zile. Poate că n-ați avut timp să-i descurcați ițele și să-i detectați duhoarea electorală, așa că am făcut-o eu pentru voi.

Rezumate, lucrurile arată așa:

Binecuvântat de Sorin Oprescu și Bănicioiu, managerul spitalului Sfânta Maria din București, Narcis Copcă, face investiții de 10 milioane de euro, în ideea de a da drumul transplantului de plămâni în spitalul cu pricina.

Nu știm încă la ce prețuri a fost achiziționată aparatura, știm doar că, de exemplu, clinica nefuncțională pentru arși de la Floreasca a fost dotată la prețuri exorbitante de un apropiat al lui Sorin Oprescu și că Secureanu de la Malaxa și-a făcut chiar și casă pe banii spitalului.

Mai știm că acreditarea centrului de transplant de la Sfânta Maria a fost făcută de Victor Zota (fost șef al Agenției Naționale de transplant), care are deja o condamnare penală pentru acreditarea unei clinici care făcea trafic ilegal de ovule.

Zota a dat acreditarea în martie 2016, FĂRĂ ca în centru să existe compartiment de pneumologie, esențial în îngrijirea post-transplant. DUPĂ ce a fost acreditat, spitalul a cerut suplimentarea structurii organizatorice cu acest compartiment obligatoriu. Care a fost răspunsul Agenției Naționale de Transplant la întrebarea “Cum s-a făcut totuși acreditarea, în aceste condiții?”, pusă de Minister? Acesta: “Spitalul Sfânta Maria îndeplineşte majoritatea condiţiilor necesare, cu toate acestea, având în vedere complexitatea procedeului de transplant pulmonar, considerăm oportun un studiu aprofundat şi imediat al noilor structuri solicitate şi al riscurilor ce pot apărea”. Cum ar veni “OK, am dat acreditarea, dar ar trebui totuși să mai studiem problema”. Studiul nu s-a mai făcut niciodată, iar compartimentul de pneumologie obligatoriu în îngrijirea post-operatorie a pacienților transplantați nu există nici azi.

Spitalul a continuat însă să ceară bani Ministerului Sănătății, pentru începerea activității de transplant. Câți bani? Păi, inițial 120.000 de euro per transplant, adică exact cât ar fi fost costul unuia făcut la clinica AKH din Viena. Când Ministerul a cerut justificarea costurilor, spitalul a revenit cu un deviz de 80.000 de euro. Cum s-a ajuns de la 120.000 la 80.000? Mister absolut.

Mai știm că, acum o săptămână, în plină campanie electorală, Narcis Copcă, managerul de la Sfânta Maria și Gabriela Firea de la PSD au ieșit direct cu acuzația că ministrul Sănătății a omorât un pacient care era pe lista de așteptare pentru transplant la Sfânta Maria, refuzând să aprobe finanțarea activității, înainte de rezolvarea tuturor chestiunilor de care depinde supraviețuirea pacienților.

Transplantul de plămâni nu se termină în momentul operației, sunt extrem de importante îngrijirea și urmărirea post-operatorie.

Primul transplant de plămân din Ungaria s-a făcut acum un an. În pregătirea intervenţiei, au fost implicaţi 92 de oameni. 20 dintre ei au fost medici şi asistente. Documentul care descria pas cu pas transplantul a avut 80 de pagini. Pregătirile logistice au durat aproape un an. Cea mai importantă a fost pregătirea medicilor, care a constat în multe traininguri de specializare în centre de transplant cu experiență, atât pe partea de chirurgie, cât și pe partea de îngrijire post-operatorie. Nu este și cazul Spitalului Sfânta Maria, acolo s-au grăbit lucrurile pe modelul deja cunoscut “Avem de toate și le știm pe toate, ca în Germania”.

Dar să continuăm cu povestea, căci partea cea mai hardcore de-abia urmează. În urma scandalului, Ministerul Sănătății a invitat o echipă de experți internaționali de la Eurotransplant, ca să evalueze obiectiv situația de la Spitalul Sfânta Maria. Ce este Eurotransplant? Este instituția care facilitează întâlnirea dintre organele donate și pacienții transplantabili în cele mai bune condiții de compatibilitate, în deplină transparență și pe criterii etice, în șapte țări europene: Austria, Belgia, Croația, Germania, Ungaria, Luxemburg, Olanda și Slovenia. Toată activitatea de transplant din aceste 8 țări trece prin Eurotransplant, da? Intrați pe site-ul lor și veți vedea cu ochii voștri cine sunt oamenii și cât de credibili, de profesioniști și de transparenți sunt.

Ei, și acuma vine bomba: directorul Spitalului Sfânta Maria, Narcis Copcă, le-a trimis experților de la Eurotransplant o scrisoare redactată de avocați în care le-a pus în vedere să nu calce la el în spital, pentru că – ce să vezi? – ar însemna că se amestecă în campania electorală de la noi, și i-a amenințat cu citarea într-un dosar penal, pentru că – citez – “au luat plămâni ținând cont de legea Eurotransplant și nicidecum de legea din România, care obligă autoritățile să acorde prioritate românilor pentru transplant și abia apoi altor state, dacă nu au primitori compatibili aici”.

În realitate, din 21 de pacienți români transplantați în intervalul 2013-2016 la AKH Viena, 20 au primit plămâni prelevați de la cetățeni europeni.

România făcuse de-abia în martie anul acesta un acord cu Eurotransplant prin care se angaja să ȘI doneze plămâni, ca să mai poată primi.

Tot Narcis Copcă a făcut plângere pentru omor din culpă împotriva ministrului Vlad Voiculescu și îl acuză, într-un comunicat de presă de ieri, de – iarăși citez! – “constituirea unui grup infracțional ce, împotriva legilor din România de alocare a organelor prioritar pentru pacientul român, are ca scop deturnarea organelor recoltate în România printr-o organizație privată, Eurotransplant, către pacienții din străinătate, cât și eliminarea centrelor de transplant din România și externalizarea acestor servicii în străinătate”.

Ați înțeles, da? Deci Ministrul Sănătății vrea să facă trafic de organe, prin intermediul Eurotransplant, instituția care coordonează activitatea de transplant din 8 țări europene: Cum ar veni, toate autoritățile din Austria, Belgia, Croația, Germania, Ungaria, Luxemburg, Olanda și Slovenia fac trafic de organe prin Eurotransplant și mai lipsea România.

Până una alta, în ce privește respectarea legii românești, un raport din 2014 al Corpului de Control al Ministerului Sănătății, ignorat de miniștrii Bănicioiu și Nicolaescu, a arătat că alocarea organelor pentru transplant se face “la discreția personalităților medicale în domeniul transplantului”. Raportul din 2014 venea la câteva luni după scandalul privind transplantul de rinichi pentru actorul Alexandru Arșinel. Acesta a fost acuzat că a primit un rinichi “peste rând”, listele cu pacienți care așteptau un rinichi nou fiind ignorate de conducerea Agenției Naționale a Transplantului.

Irinel Popescu, șeful departamentului de chirurgie şi transplant hepatic de la Fundeni, spune că concluziile acestui raport sunt calomnioase. Nici n-ar avea cum să fie altfel, dincolo de orice raport, toată lumea știe că România nu primește nimeni tratament preferențial la doctor în funcție de… diverse.

Bun. Din fericire, Narcis Copcă nu poate să amenințe cu avocați și Corpul de Control al Ministerului Sănătății, așa că sperăm să aflăm în curând măcar detalii despre furnizorii aparaturii de transplant de la Sfânta Maria și prețurile la care a fost luată. Ungaria a investit 3 milioane de euro în dotările pentru transplant pulmonar, în timp ce România a investit deja 10 milioane (5 milioane le-a dat ministerul, 5 milioane le-a dat primăria, conform declarațiilor lui Narcis Copcă). Așteptăm cu emoții să vedem pe ce s-au dus acești bani.

Cu emoții așteaptă, probabil, și Gabriela Firea, care a alocat deja, până acum, “pe proprie răspundere”, managerilor de spitale 34.000.000 de euro. Din această sumă, 1.270.000 de euro au plecat la Malaxa, pentru cumpărăturile personale ale deja celebrului manager Secureanu. Consilierilor USR li s-a tăiat microfonul de zeci de ori când au vrut să pună întrebări despre banii alocaţi spitalelor. Anei-Maria Ciceală de la USR, când a vrut să întrebe de ce Secureanu cumpăra în octombrie 2016, cu 230.000 de lei, un sterilizator identic cu unul cumpărat în septembrie 2016, cu doar 20.000 de lei, Gabriela Firea i-a spus că nu contează întrebările ei despre cheltuielile spitalelor, fiindcă oricum le vor aproba consilierii PSD și ALDE, care au majoritate.

Între timp, candidații ALDE, au umblat prin blocuri, pe la ușile oamenilor, să le ceară votul, în schimbul promisiunii că îi vor scăpa de echipa odioasă de la Ministerul Sănătății, care distruge România și – atenție! – pe copiii bolnavi de cancer. Ghinionul i-a adus și față-n față cu părinți cărora le-au fost salvați copiii chiar de oamenii din echipa lui Vlad Voiculescu de azi, pe vremea când erau voluntari, moment în care au fost luați la goană pe scări. Dar, în general, e posibil ca mulți cetățeni dezinformați să-i fi crezut. Așa cum crede minciunile lui Gâdea și Badea și publicul captiv al Antenei 3, unde e festival de spălat pe jos cu Voiculescu.

Ca să concluzionăm, ați înțeles care e ultimul nivel de jeg la care a ajuns campania electorală a PSD și ALDE, da? Ministrul Sănătății omoară oameni și face trafic de organe, iar oamenii lui distrug copilașii bolnavi de cancer.

De Vlad Voiculescu și de echipa lui vor PSD și ALDE să ne salveze, ei sunt cel mai mare rău care i s-a întâmplat sănătății românești. Din ghearele lor trebuie smuls Ministerul Sănătății și lăsat pe mâinile PSD și ALDE. Adică tot acolo unde a fost în ultimii 26 de ani.

Din păcate, tot ce au făcut Vlad Voiculescu și echipa lui în puținele luni de mandat este reversibil. Toate măsurile luate împotriva corupției uriașe, tot efortul de transparentizare, depolitizare și de scoatere a sistemului din mâinile acelorași câtorva somități feudale, care controlează toate deciziile și toți banii, pot să dispară dintr-o singură lovitură de pix a viitorului ministru PSD sau ALDE.

Spunea Adriana Mariș ceva care m-a marcat, pe Facebook: PSD a învățat ceva din Colectiv. A învățat să nu mai aibă nici cel mai mic scrupul. Dacă mâine s-ar repeta tragedia, i-ar da afară cu maxim tupeu pe doctorii străini veniți să ajute, iar pe cei care care ar îndrăzni să spună că “Nu avem de toate, ca în Germania” i-ar acuza de omor și de trafic de organe.

De-asta trebuie să votăm. Și să convingem fiecare măcar 2-3 dezinteresați să se ducă la vot.

Foto Nuvolanevicata | Dreamstime.com